Η υπερπαρεγκεφαλιδική διασκηνιδιακή προσπέλαση κατευθυνόμενη στο πρόσθιο τμήμα της έσω επιφάνειας του κροταφικού λοβού
Authors: Λαφαζάνος Σπυρίδων 
Published: August 2021

ΣΚΟΠΟΣ H υπερπαρεγκεφαλιδική-διασκηνιδιακή προσπέλαση συνιστά μία από τις χειρουργικές προσπελάσεις που χρησιμοποιούνται για την αντιμετώπιση βλαβών στο οπίσθιο και , εν΄δυνάμει , στο μέσο τμήμα της έσω επιφάνειας του κροταφικού λοβού. Κατά πόσο βλάβες που εδράζονται στο πρόσθιο τμήμα της έσω κροταφικής επιφάνειας μπορούν να αντιμετωπιστούν με την εφαρμογή αυτής της προσπέλασης, είναι ένα δίλημμα. Ο σκοπός της μελέτης αυτής είναι να αναγνωρίσει κάποια ανατομικά σημεία (landmarks) στον απεικονιστικό έλεγχο του ασθενούς τα οποία θα μπορούσαν να αποτελέσουν ένα χρήσιμο εργαλείο για το χειρουργό προκειμένου να αποφασίσει κατά πόσο μπορεί να υιοθετήσει ή όχι την προσπέλαση αυτή για αντιμετώπιση βλαβών που εδράζονται ή και εκτείνονται στο πρόσθιο τμήμα της αριστερής έσω κροταφικής επιφάνειας. ΥΛΙΚΟ-ΜΕΘΟΔΟΣ Εκατόν-εννέα (109) μαγνητικές τομογραφίες υγιών ατόμων χρησιμοποιήθηκαν για τη μελέτη αυτή. Μετρήσεις αποστάσεων ,γωνιών και ανατομικών περιοχών που αντανακλούν τη χειρουργική περιοχή ενδιαφέροντος , για την προσέγγιση του πρόσθιου τμήματος της αριστερής έσω κροταφικής επιφάνειας , μέσω της υπερπαρεγκεφαλιδικής-διασκηνιδιακής προσπέλασης , έλαβαν χώρα. Επιπλέον , διενεργήθηκαν μετρήσεις που αφορούσαν το σχήμα της κεφαλής και τα αποτελέσματα των μετρήσεων αυτών συσχετίστηκαν με τα αποτελέσματα των προαναφερθέντων μετρήσεων.ΑΠΟΤΕΛΕΣΜΑΤΑ Η μέση τιμή του μήκους του αριστερού εγκάρσιου κόλπου ήταν 6,1 cm [4,6-7,8]. Η μέση τιμή της σκηνιδιακής , της λιθοειδικής και της ινιακής γωνίας ήταν 42º [25-53] , 112º [94-132] και 98º [69-122] αντίστοιχα. Μία στατιστικά σημαντική θετική σχέση διαπιστώθηκε μεταξύ της σκηνιδιακής και της ινιακής γωνίας (r=0,62 , p<0.001) . Η σκηνιδιακή και η ινιακή γωνία συσχετίστηκαν με την απόσταση (ύψος) από ένα ισαπέχον σημείο κατά μήκος της γραμμής που συνδέει το κάτω χοριοειδικό σημείο (I.Ch.P) με το γόνυ της μέσης εγκεφαλικής αρτηρίας (MCAg) , και η οποία έχει μετατοπιστεί στο επίπεδο της κορυφογραμμής του λιθοειδούς οστού , στο έδαφος του μέσου κρανιακού βόθρου , και στις δύο περιπτώσεις μία στατιστικά σημαντική θετική σχέση βρέθηκε ( r=26, p<0.01 και r=22 , p<0.05 αντίστοιχα). Επίσης ο συσχετισμός μεταξύ της σκηνιδιακής και της ινιακής γωνίας και της ποσότητας του εγκεφαλικού ιστού που δεν μπορεί να προσεγγιστεί και να εξαιρεθεί κάτω από παθολογικές συνθήκες στη διάρκεια της χειρουργικής επέμβασης, ανέδειξε μία σημαντική στατιστικά θετική σχέση ( r=0,78 , p<0.001 και r=0,44 , p<0.001 αντίστοιχα). Επιπλέον, μία σημαντική στατιστικά αρνητική σχέση βρέθηκε μεταξύ της σκηνιδιακής γωνίας και του σκηνιδιακού δείκτη (r= -0,28 , p<0.01) καθώς επίσης και μία στατιστικά σημαντική θετική σχέση μεταξύ της ινιακής γωνίας και της απόστασης από την περιοχή της κορυφής του λιθοειδούς στο κροταφικό πόλο του αριστερού κροταφικού λοβού (r=0,24, p<0.05). Από τη σύγκριση της λιθοειδικής γωνίας με τη σκηνιδιακή και τη λιθοειδική γωνία , δεν ανεδείχθη κάποια σημαντική στατιστικά σχέση. Τέλος , και όσον αφορά τις συσχετίσεις των αποτελεσμάτων των κεφαλικών μετρήσεων με τα προαναφερθέντα αποτελέσματα, διαπιστώθηκαν οι κάτωθι στατιστικά σημαντικές σχέσεις : 1) στατιστικά σημαντική θετική σχέση τόσο της σκηνιδιακής όσο και της ινιακής γωνίας με τόσο το δείκτη μήκους-πλάτους όσο και το δείκτη μήκους ύψους (r=0,212 , p<0,05 / r=0,298 , p<0,01 και r= 0,391 , p<0,001 / r=0,355 , p<0,001 αντίστοιχα) και 2) μία σημαντική στατιστικά θετική σχέση μεταξύ της λιθοειδικής γωνίας και του δείκτη μήκους-πλάτους ( r=0,313 , p<0,01). ΣΥΜΠΕΡΑΣΜΑΤΑ Τα αποτελέσματα που εκμαιεύτηκαν από αυτή τη μελέτη ανέδειξαν μία σημαντική στατιστικά θετική σχέση της κατασκευής του σκηνιδίου της παρεγκεφαλίδας και της αποτελεσματικότητας της επέμβασης αυτής. Πιο συγκεκριμένα όσο λιγότερο απότομο είναι το σκηνίδιο (μικρότερη γωνία), τόσο αυξάνει η αποτελεσματικότητα της υπερπαρεγκεφαλιδικής-διασκηνιδιακής προσπέλασης για προσέγγιση χειρουργικών βλαβών στο πρόσθιο τμήμα της έσω κροταφικής επιφάνειας . Επιπλέον , η κλίση του σχήματος της κεφαλής σε βραχυκεφαλικά και υψικεφαλικά πρότυπα, μέσω της συνοδού αύξησης της σκηνιδιακής γωνίας , φαίνεται να αποτελεί ένα αρνητικό παράγοντα όσον αφορά την αποτελεσματικότητα και την ασφάλεια της προσπέλασης αυτής για βλάβες που εδράζονται στην προαναφερθείσα ανατομική περιοχή.